Hemel – Baptistekerk Kemptonpark
Tommie is 11 en sy sussie 14. Hy weet baie meer van haar as wat sy dink, want wanneer sy in die middag by die skool is, lees hy haar dagboek. Jy kan raai dat sy ‘n hartaanval sal kry as sy dit weet.
Met die Here is dit anders: Hy gee nie om dat ons sý dagboek lees nie. In Jes. 25 het Hy vir ons die hooftrekke van die geskiedenis in twaalf verse opgesom, van die ewige verlede af tot in die ewige toekoms.
Sy planne (v.1-5)
Ek het oor die afgelope 3 jaar probeer om verder te studeer. Ek het by drie plekke aangeklop, maar my planne het misluk. God se planne is nie so nie. As Hy iets besluit gebeur dit. Hy kan nie onsuksesvol wees nie. Kom ek wys vir jou hoekom ek so sê.
God het vir Jesaja en Israel gered (Eks. 15:2). Daarom het hy gesê dat die Here sý God is en het hy Hom daarvoor geprys (v.1). Hy het ‘n persoonlike verhouding met die Here gehad: “U is my God!” (v.1). Omdat hy aan die Here behoort het, was sy hoogste doel in die lewe om Hom te prys (v.1).
Hy het die Here vir sy wonderlike dade geprys (v.1). God se wonderlike dade verwys na:
Die donker blou Stille Oseaan wat Hy in die holte van sy hand afgemeet het.
Sy onderhouding van die sonnestelsel en die res van die heelal.
Sy beheer oor die wind en die weer.
Sy sorg vir die mens, leeus, wurms en plankton.
Sy betrokkenheid in die detail van ons lewens.
Sy beheer oor die nasies en hulle konings.
Die vervulling van sy planne in die geskiedenis.
Jesus se kruisdood vir sondaars en sy opstanding uit die dood.
Sy onsigbare werk in die gekruisigde moordenaar se hart, sodat hy daardie oggend nog oppad hel toe was, en die aand saam met Jesus in die hemel was.
Die goeie werke wat Hy in en deur ons doen.
Die hemelse stad wat Hy gebou en ontwerp het.
Hierdie dade het Hy in die ewige verlede beplan (v.1, 46:10, 2Kon 19:25, Matt. 25:34, Hand. 2:23, 4:27-28, 17:26, Ef. 2:10, 2Tim. 1:9, Tit. 1:2, 1Pet. 1:20, Op. 13:8). Sy planne is so waaragtig en getrou soos Hy; dit kan nie misluk nie (v.1, 14:24, 27, Job 42:2, Ps. 33:11, Spr. 19:21, Dan. 4:35, Ef. 1:11).
God het o.a. beplan om sy volk uit die Babiloniërs se mag te bevry, en om hulle vestingstad in bou rommel te verander (v.2). Hy het besluit om die heidene se paleis af te breek (v.2). God sou sý stad oprig, maar Babilon sou nie herbou word nie (v.2, 26:1).
Hiervoor sou sterk en gevreesde stede en nasies Hom verheerlik en voor Hom bewe (v.3). Kon dit anders as Hy die magtigste ryk op aarde soos ‘n sandkasteel omgegooi het, en sy verdrukte volk deur dit alles behou het (v.3-4)? Babilon se vesting kon hulle nie teen God se toorn beskerm nie, maar die Here was Israel se veilige vesting (v.3-4, Ps. 48:4).
In Israel se benoudheid en armoede, het die Here hulle soos berge, ‘n muur van vuur, ‘n laer en ‘n skild omring en beskerm (v.4, Ps. 34:5, 115:9-11, 125:2, Sag. 2:5). Hy was vir hulle ‘n skuilplek, klipmuur en skaduwee teen die hitte en stormwind van Babilon se verdrukking (v.4, 4:5-6, Ps. 105:39).
Die hitte was intens en die geraas oorverdowend (v.5). God het egter die Babiloniërs se monde toegestop en die geraas gedemp; Hy het hulle toorn afgewend soos ‘n groot wolk wat die son se hitte uitblok (v.5). Babilon het gedink hulle gaan die oorwinningslied sing, maar God het hulle stilgemaak (v.5).
Hoe moet jy v.1-5 toepas? Laat dit jou troos en bemoedig dat God jou redding, die detail van jou lewe en die ganse geskiedenis beplan het. Die dag van jou geboorte en jou dood is nie aan jouself, die duiwel, mense, toeval of iets anders oorgelaat nie; God het dit bepaal (Gen. 18:14, Job 14:5, Pred. 3:1-2).
Hy het ook die detail van jou lewe bepaal (Ps. 139:16, Spr. 16:1, 9, 33, Jak. 4:13, 15). As iets sleg met jou gebeur, kan jy weet dat dit deel van God se goeie plan is (Job 23:13-14). As jy Hom liefhet en syne is, sal Hy sorg dat dit jou bevoordeel (Gen. 50:20, Rom. 8:28).
Wie beheer die siklone in Amerika, of die dinge wat tans in Suid-Afrika plaasvind? Klaagl. 3:37-38 sê: “Wie spreek daar, en dit gebeur? Het die Here dit nie beveel nie? Gaan uit die mond van die Allerhoogste nie kwaad sowel as goed nie?”
Wat van jou redding – wie het dít bepaal? Was dit nie die Here nie (Rom. 8:29-30, 2Tess. 2:13, 1Pet. 1:2)? Moenie vergeet om Hom te prys en dankie te sê dat Hy in sy ewige en liefdevolle raadsplan aan jou gedink het nie (v.1, Ef.1:4-6, Rom. 9:23).
Ek het ongelukkig nie tyd om vir jou te sê hoe sonde en die mens se vrywillige keuses in God se raadsplan werk nie. Ek wil egter die volgende drie foute uitwys.
 Hiper-Calvinisme: Jou besluite speel nie ‘n rol in God se planne nie. Hy gaan sy planne uitwerk, of jy nou die evangelie deel, bid en ongehoorsaam is of nie.
 Arminianisme: Voordat God die wêreld gemaak het, het Hy geweet wat jy gaan besluit. Hy het sy planne volgens jou vrye keuses gemaak. Sy raadsplan het nie jou redding bepaal nie; jou vrye wil het (a het dit nog nie bestaan nie).
 ‘Open-Theism’: God weet nie alles nie. Hy raai wat mense gaan kies en besluit daarvolgens. Partykeer raai Hy verkeerd.
As jy meer hieroor wil weet, kan jy Randy Alcorn se boek Hand in hand lees. Na my mening is dit een van die beste boeke oor die onderwerp.
Sy fees (v.6)
Ons het eenkeer by mense in die kerk gaan eet. Die man het twee filette en ‘n rugstring gebraai. Hy het die vleis met murg gestop. Hy het my vooraf gewaarsku om handskoene te bring, omdat ek blykbaar my vingers sou afeet. Ek hét byna.
Maar dit is niks in vergelyking met die fees wat God in Jes. 25:6 vir die nasies voorberei het nie. Die volke van v.3 sal uiteindelik na berg Sion of Jerusalem toe kom (v.6, 2:2-3). Daar sal hulle ‘n feesmaal van ryk kosse en goeie ou wyn geniet (v.6). Wanneer sal dit wees?
Ons geniet reeds die voorgereg hiervan in Jesus wat die Brood van die Lewe en die Ware Wingerd is (Joh. 2:1-11, 6:35, 15:1, Op. 3:20). Ons geniet dit o.a. deur die Woord, gebed, die nagmaal en die kerk (Hand. 2:42). Óns is berg Sion of die Nuwe Jerusalem (Heb. 12:22, Op. 21:9-10). In die hemel en daarna op die nuwe aarde sal die nasies in die Nuwe Jerusalem inkom en die fees ten volle geniet (Op. 19:7-9, 21:24, 26).
Wanneer dit by die fees kom is daar drie soorte mense. Vir sommige lyk die vrot vrugte en rioolwater van sonde lekkerder as die smaaklike vleis en goeie wyn van Jesus. Gevolglik ignoreer hulle God se uitnodiging, en kom hulle nie na die fees toe nie (Matt. 22:1-6). Vir ander lyk die fees aantreklik. Hulle kom, maar trek nie die feesklere van Christus se geregtigheid aan nie (Matt. 22:11-14). Op papier is hulle deel van die kerk, maar in hulle harte is hulle nie deel nie. Dan is daar dié wat met dankbare harte aan die fees smul. Hulle is lief vir Jesus en kan nie genoeg van Hom kry nie. Ek hoop jy is deel van die laaste groep.
Sy oorwinning (v.7-8)
Lank gelede wou ek met ‘n ongelowige die evangelie deel. Ek het vir haar van ‘n man vertel wat kanker gehad het. Toe ek van sy dood praat, het sy die onderwerp verander. Ek het haar na die onderwerp toe teruggebring, maar toe ek oor die dood praat het sy wéér die onderwerp verander.
Ongelowiges is bang vir die dood, maar gelowiges het geen rede om die dood te vrees nie. Jes. 25:7-8 sê vir ons hoekom. Soos wat die graf en die hel mense insluk, sal die Here op berg Sion die dood insluk (v.7-8). Hy sal afreken met die dood wat ‘n laken oor Adam se nageslag gegooi het (v.7, Rom. 5:12, 1Kor. 15:22). Hy sal die sluier afhaal waarmee die dood sy bedroefde kinders se gesigte bedek het (v.7). Hy sal die trane van hulle oë afvee (v.8, Op. 7:17, 21:4). Hy sal die skande van die dood en die hartseer gevolge daarvan wegvat (v.8).
Deur sy kruisdood en opstanding op berg Sion in Jerusalem het Hy die dood oorwin (Heb. 2:14-15, Op. 1:18). Dié wat in Hom glo sal in die hemel voortlewe, en by die wederkoms opstaan en die dood oorwin (Joh. 11:25-26, 1Kor. 15:54-55). Daarna sal Jesus die dood in die poel van swael en vuur gooi, sodat dit ons nie weer kan skaad nie (v.7-8, 1Kor. 15:26, Op. 20:14).
Op die nuwe aarde sal daar nie begrafnisse en grafte wees nie, maar ons sal vir ewig bly wees. Hoe weet jy dit? Want die Here het so gesê (v.8). Kan ons dan sê dat Christen so-en-so die stryd teen kanker verloor het? Of sal kanker uiteindelik die stryd teen háár verloor? En wat van al die Christene wat voor jou gesterf het oor wie jy hartseer is: sal jy hulle weer sien? Gaan jy hulle herken? Dit blyk die punt van 1Tess. 4:13-18 te wees. As dit jou nie oortuig nie, lees asb. 2Kor. 1:14 en 1Tess. 2:19-20.
Alhoewel die dood eers by Christus se wederkoms vernietig gaan word, kan dit nou al vir jou ‘n wins wees. Maar dan moet die lewe vir jou oor Jesus gaan (Fil. 1:21). As Hy alles vir jou is, is die dood ‘n wins omdat dit jou na Hom toe neem. Alhoewel die dood die laaste vyand is, is dit ook die goue koets wat jou hemel toe vat.
Sy verlossing (v.9)
In die 1600’s het John Owen ‘n boek met ‘n treffende titel geskryf: The Death of death in the death of Christ. Dit is ook waaroor die nasies in v.9 bly was: Jesus het die dood doodgemaak. Wanneer die Here kom om die dood te oorwin (v.7-8), sal die volke van v.3 en 6 sê: “Kyk, dit is onse God op wie ons gewag het, dat Hy ons kan verlos; dit is die Here op wie ons gewag het: laat ons juig en bly wees oor sy hulp.” (v.9). Hulle sal nie kan glo dat dit Hy is nie; hulle sal hulle oë uit staar en sy heerlike skoonheid bewonder (v.9, 2Tess. 1:10, Op. 22:4). Hulle sal trots wees dat Hy húlle God is (v.9, 1).
Soos Jesaja in v.1, sal hulle juig en bly wees; hulle sal Hom vir sy verlossing prys (v.9). Hulle was vir eeue in die donker greep van die dood, maar nou het Jesus hulle verlos. Toe Hy aan die kruis gesterf het, het Hy die dood gevonnis; by die wederkoms sal Hy dit teregstel. Hiervoor sal die nasies Hom prys en erken dat Hy die soewereine Here is (v.9). Hulle sal weet dat hulle nie verniet op Hom gewag het nie (v.9).
Het jy onlangs oor Satan se versoeking gesug? Het jy dalk gesug, omdat die wêreld se boosheid vir jou erg is? Het jy miskien oor jou eie sonde gesug, omdat dit ‘n moeilike stryd is? Sug jy oor die droogte in die Kaap en die gebrek aan reën in die res van die land? Sug jy oor jou ongeredde kinders, oor siekte, of oor ‘n beproewing wat jy moet deurmaak?
Die lyding wat jy hier ervaar is so lig soos ‘n veer teen die triljoen ton gewig van God se heerlikheid en blydskap wat op ons wag (v.9, Rom. 8:18, 2Kor. 4:17). Vyf sekondes in die hemel sal opmaak vir al die lyding wat jy op die aarde deurgemaak het. ‘Earth has no sorrows that heaven cannot heal.’
Sy straf (v.10-12)
Saartjie het vandag verjaar. Dit was die beste verjaarsdag wat sy nóg gehad het. Vandat sy wakker geword het, het elke oomblik net beter en beter geword. Die geskenke in die oggend, haar vriende in die dag, die lekkergoed in die middag, haar oupa en ouma toe die son sak, ‘n fliek en uiteet in die aand. Dit was fantasties, maar nou is dit verby.
Wanneer Jesus kom sal dit nie so wees nie. Dit sal vir ewig beter word en nie ophou nie. Nooit weer sal jy hartseer wees nie (v.8), maar vir ewig op die bergtop van blydskap te wees (v.9). Kan dit anders wees as God se hand op die hemelse berg Sion rus, en jy altyd in sy direkte teenwoordigheid is (v.10)? Dit is nie asof Hy nie rééds met ons is nie, maar daar sal jy dit nie vir ‘n oomblik betwyfel nie.
Goddelose volke soos Moab sal gestraf word (v.10). Soos met al sy vyande, sal die Messias hulle koppe onder sy voete verbrysel (v.10, Gen. 3:15, Num. 24:17, Ps. 110:1). Hy sal hulle vertrap soos wat ‘n mens strooi op die mishoop vertrap (v.10, vgl. 63:1-6). God se vyande sal op die mishoop wees, terwyl sy kinders by ‘n feesmaal aansit (v.10, 6)!
Wanneer die Here Moab en sy vyande so vertrap, sal hulle nie poog om hulle te bekeer nie. Hulle sal hulle hande soos ‘n swemmer oopsprei en probeer om uit die toiletwater van hulle hopelose omstandighede uit te swem (v.11)! In hulle hoogmoed sal hulle nog steeds nie na die Here toe draai nie, maar hulle hande na hulle mensgemaakte gode toe uitstrek (v.11, 16:3-6, 12). Gevolglik sal die Here hulle en hulle kunstig-gemaakte gode verbrysel (v.11). Hy sal die hoë vestings van hulle mure afbreek totdat daar net stof oorbly (v.12, 2-3).
Die les is duidelik: geen mens se goeie werke, toewyding, godsdiens, afgode, rykdom, status, doop, lidmaatskap, amp in die gemeente, of enigiets anders kan hom of haar teen God se oordele beskerm nie. Net Jesus kan. Toe Hy aan die kruis gesterf het, het die volle straf van God soos vallende rotse op Hom neergekom. Dié wat deur geloof en bekering in die berg van sy kruisdood skuil, sal nie deur die rotse verpletter word nie. Vlug na Hom toe as jy nog in die oopte ronddwaal (Spr. 18:10). As jy dít doen sal jy mettertyd agterkom dat jou naam op ‘n ander plek in sy dagboek geskryf staan. As jy my nie glo nie, kan jy wag tot jy in die hemel kom en Hom self vra.
 Iain Murray, D. Martyn Lloyd-Jones: The Fight of Faith, p.742
Die hemel se volkslied
On Mei 22, 2017 By baptistekerkkemptonparkIn 'Backsliding',Eindtyd,Engele,Hemel,Kerk,Lofprysing,Nagmaal,Openbaring,Verlossing
Die wêreld weet nie wat halleluja beteken nie. Jare gelede was daar ‘n populêre lied wat gesê het: ‘It’s raining men, hallelujah!’ In sommige kerke dink mense nie mooi voordat hulle ‘halleluja’ of ‘amen’ sê nie. Ek het ‘n diens bygewoon waarin mense ‘amen!’ geroep het toe die spreker sê: ‘Ons staan agter op ‘n trok in Rusland…’
Wanneer ek dan in hierdie preek die woord ‘halleluja’ gebruik, bedoel ek dit nie as ‘n cliché nie, maar gebruik ek dit soos wat Johannes dit in Op.19:1-10 gebruik het.
Die eerste halleluja (v.1-2)
Omdat die woord ‘halleluja’ so algemeen in ons musiek voorkom, dink ons nie altyd mooi wat ons sê wanneer ons dit sing nie. Dit was nie die geval in Op.19 nie.
Johannes het iets gehoor wat geklink het soos die stem van ‘n baie groot menigte in die hemel (v.1, 5:11-14, 7:9, 11:15). ‘Halleluja!’ het hulle uitgeroep (v.1). Ek het vroeër in die reeks gesê dat ‘halleluja’ slegs hier in die Nuwe Testament voorkom, en dat dit letterlik ‘prys Jah(we)’ beteken.
Waarvoor het hulle die Here geprys?
 Die mens se verlossing kom geheel en al van die Here af (v.1, Rm.8:29-30, 11:36, Ef.2:8-9). Die Here het ook sy bruid van die prostituut se onderdrukking verlos (18:20).
 Omdat verlossing van die Here af kom, het hulle gesê dat die heerlikheid aan Hom behoort en aan niemand anders nie: Soli Deo Gloria (v.1, Jes.48:11).
 Hulle het Hom ook geprys dat Hy die mag gehad het om te skep, te onderhou, die geskiedenis te beheer, te verlos en te oordeel (v.1).
Die rede hoekom hulle Hom so geprys het, is omdat Hy waaragtig en regverdig was toe Hy die groot prostituut genaamd Babilon – dit is, Jerusalem – geoordeel het (v.2, hfst.17-18). Dit was immers a.g.v. háár geestelike egbreuk dat die land [Gk. gē] in ‘n moeras van immoraliteit verval het (v.2).
Verder was dit ook sý wat die bloed van die Here se diensknegte vergiet het, en daarom het Hy wraak geneem en haar geoordeel (v.2, 18:20, 24, 16:6, Dt.32:35, 41, 43, Lk.11:47-51, vgl. 2 Kon.9:7).
Die tweede halleluja (v.3)
Robert Murray McCheyne was ‘n Skotse prediker in die 1800’s. Op 9 Nov. 1834 het hy gehoor dat iemand wat baie verkeerde lering versprei het, gesterf het. Hy was bly oor die nuus. Toe ek dit gelees het was ek aanvanklik geskok. Maar as ek dit met Op.19 vergelyk, besef ek dat hy reg was.
Die groot menigte van v.1 het weer ‘halleluja!’ geroep (v.3). Jerusalem was soos Sodom, en daarom het haar rook soos Sodom s’n in die lug opgestyg (v.3, 11:8, 17:16, 18:8). Die rook was ‘n voorsmakie van die ewige straf wat sy in die hel sou beleef het (v.3, 14:10-11, Jes.34:8-10, 2 Pt.2:6, Jud.7).
Hoe moet ons hierdie eerste drie verse toepas? Soos die gelowiges in hierdie verse, sal jy ook die Here vir jou verlossing prys wanneer jy in die hemel is. Jy sal geen krediet vir jouself neem, asof die bepalende besluit vir jou redding by jóú en jou vrye wil gelê het nie. Jy sal verstaan dat Hý die Outeur en Voleinder van jou geloof is, dat Hý die goeie werk in jou begin en volbring het, en dat Hy jou gered het tot die lof van sý heerlikheid (Heb.12:2, Fil.1:6, Ef.1:6, 12, 14).
Jy sal Hom ook prys vir sy regverdige oordele oor OGOD en hulle ateïstiese ondersteuners, ISIS en ander Moslem-groepe, die Kommuniste, en die res van die kerk se vyande (v.2, Ps.58:11). Jy sal bly wees dat jy nie self wraak geneem het nie, maar dat jy dit vir die regverdige God gelos het. Jou lofprysing sal nie sadisties wees, sodat jy lekker kry oor jou vyande wat in die hel is nie.
Maar jy sal ook nie hartseer wees nie. God se heilige grootheid, geregtigheid en almag sal so oorweldigend wees, dat dit alles oorskadu. Jy sal sê dat dit goed en reg is dat Hy die kerk se vyande in die hel gewerp het.
Jy sal ook opnuut dankbaar wees dat Hy jou gered het, en dat jy nie saam met die goddelose in die hel is nie. Jy sal besef dat jy die hel verdien het, en dat dit sy vrye genade is wat die verskil gemaak het. Jy sal nie anders kan as om Hom vir ewig te prys in alles wat jy doen nie.
Die derde halleluja (v.4-5)
Ek het by twee geleenthede iemand in die hof gaan ondersteun. By beide geleenthede het ‘n polisieman my aangespreek: een keer omdat ek ‘n hoed op my kop gehad het, en die ander keer omdat ek teen die muur gestaan het. En as die hof so ernstig was dat ek respek moes wys, hoeveel te meer is dit nie die geval in die hemel nie?
Die 24 ouderlinge en die 4 lewende wesens het voor die troon geval en die Here aanbid wat daarop gesit het. Ek het in hfst.4 gewys dat die 24 ouderlinge ‘n rangorde van engele is, en dat die 4 lewende wesens gerubs is.
Hulle het op hulle gesigte voor die troon geval en die Here aanbid (v.4). Hulle ‘amen’ het die groot menigte van v.1-3 se ‘halleluja’ ge-eggo (v.4). Dit is asof hulle gesê het: ‘Dit ís so; ons stem saam dat die Here geprys moet word.’
Daar het ‘n stem van die troon af gekom: “Prys onse God, al sy diensknegte, en julle wat Hom vrees, klein en groot!” (v.5). Die stem wat van die troon af gekom het was Jesus s’n. In sy menslike natuur was die Vader ook sý God, en het Hy Hom geprys (Ps.115:1, Jh.20:17, Ef.1:3, 17, Heb.2:12). Hy het vir God se knegte, vir die wat Hom vrees, gesê om Hom te prys (v.5, 1-10). Dit het vir almal gegeld, klein en groot (v.5, 11:18). Dit is tog hoekom Hy hulle gemaak het (Ps.148:2, 11-14, Jes.43:7, 21).
En as jy hiervoor geskep is sal jou siel nie rus, totdat jy dit doen nie. Ek bedoel nie net dat jy ‘Jesus-liedjies’ moet sing nie, maar dat jy deur tydsame gebed en bepeinsing in ‘n verhouding met die Here moet leef. As jy dit gereeld doen sal jy op een of ander stadium ‘n diep ervaring met die Here hê, sodat jy nie anders kan as om Hom te prys nie.
Eers dán sal jy besef dat ware lofprysing die hoogste piek is wat jy ooit in hierdie wêreld en in die volgende een sal bereik. Ewe skielik sal die plesiere van hierdie wêreld vir jou leeg en hol wees. Jy sal agterkom dat drank, vriende, jou huweliksmaat en kinders, seks, rykdom, nuwe goed, ‘n ander werk, lekker kos, populariteit en aansien, akademiese grade, jou net tydelik gelukkig kan maak. Om ware vervulling, satisfaksie en versadiging te hê, moet jy die Here prys. Dit kan nie anders nie, omdat Hy jou hiervoor gemaak het.
Die vierde halleluja (v.6-9)
Wanneer iemand in Johannes se tyd verloof geraak het, moes hy ‘n bruidsprys aan die bruid se pa betaal het. Verlowing was meer bindend as wat dit vandag is; dit moes met ‘n amptelike skeibrief verbreek word (Mt.1:18-25).
As die man klaar verloof geraak het, het hy vir ‘n kort tydjie weggegaan om alles gereed te kry vir die troudag. As dit gereed was, het hy sy bruid kom haal en haar na sy huis toe gevat.
Hulle het vir sewe dae fees gevier, en aan die einde daarvan beloftes uitgeruil. Daarna het hy haar in sy huis ingebring. Dit sal help om hierdie agtergrond in gedagte te hou wanneer jy v.6-8 bestudeer.
Johannes het weer ‘n stem gehoor wat soos ‘n groot menigte klink, soos die gedreun van baie waters en soos die geluid van harde donderslae (v.6, 14:2). Hulle het die Here met ‘n ‘halleluja’ geprys, omdat Hy as die Almagtige God regeer het (v.6). Sy aardse Koninkryk het begin toe Jesus na die hemel toe opgevaar het en dit in sy Naam geregistreer is; dit sal oor die wêreld versprei en by die wederkoms vervul word (hfst.5, 11:15, 17, Ps.2:6-8, 110:1, Dn.2:35, 7:13-14, Mt.4:17, 6:10, 12:28, 28:18, Lk.10:9, 17:21).
Net so het Jesus se huwelik by sy eerste koms begin, en sal dit by die wederkoms vervul word (v.7, Mt.9:15). Kom ek verduidelik dit so:
Omdat Israel aanhoudend in die Ou Testament egbreuk gepleeg het, het die Here haar met ‘n skeibrief weggestuur (Jer.3:1-8, Mt.19:9). Hy het haar egter vergewe en teruggevat (Hosea). Maar in 16:21 en 17:16 het Hy genoeg gehad, sodat Hy die prostituut gestenig en verbrand het (Dt.22:22, Lv.21:9).
Dit het in 70 n.C. gebeur toe Hy die tempel met sy priesters en offers verwoes het, en so die ou verbond met Israel finaal tot ‘n einde gebring het (Heb.8:13, 10:9). Maar dit is nie asof sy huwelik misluk het nie. God se ware bruid was nog altyd dié wat in Christus geglo het, en nie dié wat as Jode gebore is en besny is nie (Rm.2:28-29, 9:6-8, Gal.3:7, 16, 29).
God het in 21:2, 9, Jes.54:5, 62:5 gesê dat die hemelse Jerusalem (die kerk volgens Gal.4:26) sy bruid is. Deur sy dood het Hy die bruidsprys betaal, en toe sy in Hom geglo het, het Hy aan haar verloof geraak (Ef.5:22-33, 2 Kor.11:2).
Hy het opgevaar hemel toe om alles gereed te kry vir die troudag. Sy het ook moeite gedoen om haarself gereed te kry, deurdat sy die blink wit trourok van haar heilige en gehoorsame dade aangetrek het (v.7-8, 3:4-5, 14:4, 1 Jh.3:3). Deur sy kruisdood het Jesus hierdie fyn linne trourok vir haar gekoop (v.8, 7:14, Gn.3:21, Ps.132:9, Sp.31:22, Jes.61:10).
Die punt is dat die Here sy bruid instaatgestel het om goeie werke te doen, maar dat dit sý is wat dit moes doen (v.7-8, Ef.2:10). God se bruid moes haarself vir die hemel voorberei, maar die Here sou gegee het wat nodig was om dit te doen (Fil.2:12-13).
Dit beteken nie dat sy vir die hemel moes wag om fees te vier nie. Volgens die Bybel bestaan die fees ten minste uit drie disse, en is dit so te sê ‘n driegang maaltyd.
Wanneer iemand tot bekering kom, geniet sy in die Woord, die gemeenskap van gelowiges, die nagmaal en gebed ‘n ete met die Here (3:20, Lk.10:39, 42, Hd.2:42, 1 Kor.5:8).
Wanneer ‘n Christen doodgaan, gaan sy dadelik hemel toe. Daar het sy ‘n voller ervaring van die feesmaal saam met Jesus (v.7, Mt.26:29, Jh.14:2-3, Fil.1:23).
Wanneer Jesus weer kom, sal sy vir ewig die finale dis van die feesmaal saam met Hom geniet (Jes.25:6).
Is dit enige wonder dat die bruid in v.7 bly was en die Here verheerlik het? Is die bruid se blydskap joune? Is jy reg om by die feesmaal aan te sit? Is die klere van jou lewe rein? Het jy dit wit gemaak in die bleikmiddel Jesus Christus se bloed, en hou jy dit so deur ‘n heilige lewe van gehoorsaamheid?
Jy kan ander mense flous, omdat jy elke Sondag in die kerk sit en godsdienstige dinge doen. Maar jy kan nie die Koning flous nie – Hy sien dwarsdeur jou. Hy weet of jy in die kerk, huis, huwelik, skool, werkplek, en vriendekring die wit klere van ‘n rein hart en ‘n heilige lewe aan het of nie (Mt.22:11-12). As jy dit nie aan het nie, sal jy uit die kerkbanke uit hel toe gaan (Mt.22:13).
Sorg daarom dat jy voortdurend die wit klere van ‘n heilige lewe aan het. Moet egter nie dink dat jy dit self so wit gekry het nie. Jy weet goed dat Jesus hierdie wit klere vir jou gegee het. As jy dit nog nie het nie, moet jy vir Hom vra om jou uit die modderpoel van jou sonde te red, jou in die fontein van sy bloed te was, en vir jou die wit klere van sy geregtigheid aan te trek.
Só kan jy weet dat Hy jou na die troue toe genooi het, en is jy baie geseënd (v.8-9). Soos wat jy jóú huweliksmaat en gaste gekies het, het die Here sýne gekies. Beskou dit dan as ‘n voorreg en nie as ‘n reg nie dat Hy jou gekies het om deel van sy bruid te wees, en dat Hy jou na die troue toe genooi het (v.9, Mt.22:14, Hd.13:48).
Dank ook die Here dat hierdie nie maar net ‘n feëverhaal is soos Sneeuwitjie of Aspoestertjie nie. Alles wat die engel vir Johannes gesê het is God se ware woorde (v.9).
Die laaste halleluja (v.10)
Omtrent 15 jaar gelede het ‘n vriend van my tot bekering gekom. Hy het vir my gesê dat ek sy lewe gered het. Ek het mooi aan hom verduidelik dat dit die Here was en nie ek nie.
Iets soortgelyk het in v.10 gebeur. Johannes was so verwonderd dat hy probeer het om die engel te aanbid. Hy het as’t ware voor die engel se voete geval en ‘halleluja’ gesê.
Die engel het hom dadelik gekeer en gesê dat hy God se slaaf is net soos Johannes en die profete wat van Jesus getuig het (v.10, 5, 22:8-9, Hd.10:25-26). As Jesus dan die middelpunt van hulle boodskap was, moes Johannes Hóm aanbid het en nie die engel nie (v.10, Lk.24:25-27, 44-45, Jh.5:46).
Ons moet God alleen dien: ons mag nie tot engele bid of hulle aanbid nie, hetsy gevalle engele of heilige engele (v.10, 22:8-9, Eks.20:3, Mt.4:9-10, Kol.2:18). Ons mag ook nie ‘n ds. vir sy preke of bediening prys, asof hy die Here is wat hierdie dinge doen nie. Verder mag geen ds. of lidmaat mense versoek om hulle te prys nie, maar moet Jesus die middelpunt van hulle boodskap en lewe wees (v.10).
Ten slotte moet ek sê dat enige siening oor Openbaring wat op die fyn besonderhede van die eindtyd fokus en nie op Jesus nie, glad nie oorweeg moet word nie. ‘n Siening wat jou bang maak en jou nie dryf om ‘halleluja!’ te sê nie, eggo nie die hemel se volkslied nie en mis die punt.
 Sien my preek, Die Lam, die Prostituut en die Antichris vir ‘n bewys dat die prostituut of Babilon ‘n skuilnaam vir Jerusalem is.
 Iain Murray, The Puritan Hope, p.194
 Sien my preek, ‘n Visioen van die hemel. Daarin het ek gewys dat die lewende wesens ooreenstem met die gerubs in Esg.1, 10. Ek het ook gewys dat die 24 ouderlinge op trone gesit het, en dat Paulus in Kol.1:16 van sommige hemelwesens as ‘trone’ praat. Volgens party is die 24 ouderlinge ‘n voorstelling van al die gelowiges in die Ou- en Nuwe Testamente, en is die 4 lewende wesens simbolies van die hele skepping. Ek huldig nie hierdie siening nie, omdat Johannes in Op.7:9, 11 tussen die 24 ouderlinge en die gelowiges in die hemel onderskei.
 William Hendriksen, More than Conquerors, p.215
 Ek dink nie Johannes probeer om tussen die bruid en die genooide gaste te onderskei nie. Christene is die bruid en die gaste wat na die troue toe genooi is, net soos wat Jesus in 7:17 die Lam en die Herder is.
‘n Kykie in die hemel in
On Mei 14, 2017 By baptistekerkkemptonparkIn Christus,God,Hemel,Sonde
‘n Mens hoor dikwels van mense wat sê dat hulle in die hemel was. Ek steur my nie daaraan nie, en sal later verduidelik hoekom. Maar partykeer wonder ek hoe dit moet wees om die Here te sien? Wel, as jy daaroor gewonder het hoef jy nie meer nie, want in Jes.6 deel die profeet sy visioen met ons.
Jesaja se visioen (v.1-7)
‘n Paar jaar gelede het ek ‘n preekkursus bygewoon. Die dosent het gesê dat ons nie elke Bybelkarakter se presiese ervaring op ons lewens kan toepas nie. Niemand gaan bv. ‘n brandende bos ervaring hê, Jesaja se visioen sien, of Paulus se ervaring op die Damaskuspad deurmaak nie.
Jy kan wel die beginsels wat jy uit hierdie mense se lewens geleer het, op jouself toepas. Deur dit te doen en naby aan die Here te lewe, kan jy ook ‘n diep, wonderlike en oorweldigende ervaring van sy heerlikheid hê.
Jesaja het hierdie visioen gesien in die jaar wat koning Ussia het gesterf het (2 Kron.26:23). Ussia was vir 52 jaar lank koning in Jerusalem (2 Kron.26:3). Hy was ‘n goeie koning en het baie voorspoed beleef (2 Kron.26:4-15).
Maar toe hy voorspoedig was, het hy hoogmoedig geword. Hy het die reg van die priesters in sy eie hande geneem en wierook vir die Here geoffer (2 Kron.26:16). Hiervoor het die Here hom gestraf, sodat hy melaats geword het en uiteindelik in die jaar 739 v.C. daarvan dood is (2 Kron.26:17-21).
In die jaar wat die aardse koning gesterf het, het Jesaja die hemelse Koning of Here gesien (v.1). Die Hebreeus vir ‘Here’ in hierdie vers is ‘ădônây (Adonai); dit is die mees verhewe titel vir God in die Ou Testament. Volgens Jh.12:41 het Jesaja Christus se heerlikheid gesien. Hý is die Adonai wat in Ps.110:1 aan Jahwe se regterhand sit (vgl. Mt.22:41-45).
Die feit dat Hy hoog en verhewe is bevestig dit (v.1). In 52:13 is die Messias hoog en verhewe, en in v.1 en 57:15 is die Here hoog en verhewe. Die punt is dan dat die Messias die Here is. Hy is oor elke owerheid, mag, heerskappy en krag; alles is aan sy voete onderwerp en Hy is die Hoof bo alle dinge (v.1, Mt.28:18, Ef.1:20-22). Hy sit as Koning op die troon (v.1, Ps.2:6). So groot en heerlik was Hy, dat die soom van sy kleed die tempel gevul het (v.1, Eks.28:33-34, Heb.5:5-6).
Vlammende hemelwesens [Heb. śârâph] of serafs het bo Hom gestaan (v.2). Elke seraf het ses vlerke gehad. Met twee het hy sy gesig bedek, omdat selfs ‘n sondelose seraf nie vir God in sy volle heerlikheid kan aanskou nie (v.2, Job 4:18, 15:15). Met twee het hy sy voete bedek, om te wys dat hy ‘n skepsel is, asook dat hy die Here se pad wil loop (v.2, Eks.3:5, Sp.4:27). Met twee het hy gevlieg om vinnig by die troon uit te kom en aan te meld vir diens (v.2, Ps.103:20-21, 104:4).
Een seraf het die ander een toegeroep en gesê: “Heilig, heilig, heilig is die HERE van die leërskare. Die hele aarde is van sy heerlikheid vol!” (v.3, vgl. Op.4:8). Heilig [Heb. qâdôsh] beteken afgesonder. God is nie net afgesonder van sonde nie, maar van die hele die skepping (ook van die serafs). Hy alleen is Skepper; niemand is soos Hy nie (40:18, 25, Gn.1:1).
Die drievoudige uitroep van sy heiligheid wys dat Hy baie heilig is (v.3, kontr. Ps.62:12, Gal.1:8-9). Sy hele karakter word in sy heiligheid opgesom. Sy liefde, ewigheid, genade, kennis, wysheid, almag, regverdigheid, onveranderlikheid, ens. is heilig, uniek en afgesonder.
Die drievoudige herhaling van sy heiligheid kan ook na die Drie-Eenheid verwys. In v.1 lees ons van Jesus (Jh.12:41), in v.3 van die Vader (Ps.110:1), en volgens Hd.28:25-27 het die Heilige Gees in v.9-10 met Jesaja gepraat. In v.8 praat die Here ook van Homself as ons (Gn.1:26).
Die serafs het gesê dat die hele aarde van hierdie Drie-Enige God se heerlikheid vol is (v.3). God se heerlikheid is die helder vertoning van sy Goddelikheid. Sy heerlikheid is nie net in die tempel nie, maar oor die hele aarde. Dit word in die skepping weerspieël (Ps.19:2), maar kan die duidelikste gesien word in Jesus Christus wat die heerlikheid van God is (Heb.1:3):
In sy eerste koms (40:5, Jh.1:14).
In die evangelie wat tot aan die eindes van die aarde sal versprei (11:9-10, Nm.14:21, Ps.72:19, 2 Kor.4:6).
In sy oordele (Hab.2:14).
In die hemel (Jh.17:24).
In sy wederkoms (Mt.25:31, Kol.1:27).
Toe die serafs sy heilige heerlikheid besing het, het die tempel-ingang se pilare en fondasie gebewe (v.4, Esg.1:24, 10:5). Die tempel is ook met die rookwolk van God se heerlikheid gevul (v.4, Eks.40:34, 1 Kon.8:10-12, Op.15:8). God het indirek gesê dat Jesaja Hom nie kon sien of in sy direkte teenwoordigheid inkom nie (1 Tm.6:16).
Maar selfs al het hy nie die Here se gesig gesien nie, het die glans daarvan, die serafs, die rook en die aardbewing gemaak dat hy wil doodgaan (v.5). “Wee my, ek is verlore!” het hy gesê (v.5). Hy sou eerder nie bestaan het nie, as om God se verskriklike heerlikheid te aanskou. Die visioen daarvan het hom laat besef dat sy hart en mond so vuil is soos die volk s’n (v.5, hfst.1-5, Mt.12:34).
Een van die serafs het op God se bevel na Jesaja toe gevlieg (v.6, 2). Met ‘n tang het hy ‘n gloeiende kool van die altaar af gevat (v.6). Hy het dit teen Jesaja se sensitiewe lippe gedruk, sodat dit blase gebrand het (v.7). Hy het vir Jesaja gesê dat sy sonde vergewe is (v.6-7). Die profeet het sekerlik ‘n paar lesse hieruit geleer:
‘n Lam moes op die altaar gesterf het om sy sonde weg te vat (vgl. Jh.1:29).
Sonde-oortuiging, bekering en vergifnis is pynlik (2 Kor.7:11).
Om God se Woord te verkondig, moes sy mond en lippe rein gewees het (Jer.1:9, Dn.10:16).
Die lesse wat ék uit die eerste sewe verse geleer het is die volgende:
 God is die Koning wat op die troon sit (v.1). As iets met die aardse koning of ons land se regering gebeur, is Hy nogsteeds op die troon (v.1). Hy is in beheer van die probleme in Coligny, asook van die persoonlike probleme wat jy in jou lewe het.
 Hy is so hoog en verhewe, dat Hy nie net op die aarde neerkyk nie, maar op die hemel (v.1, Ps.113:5-6). Hy is heilig in die ootreffende trap; sy heerlikheid vul die hele aarde.
Die regte reaksie hierop is nie om soos in party kerke rond te spring of in ‘n emosionele beswyming in te gaan nie. Die gepaste reaksie is eerder om te besef dat jy ‘n verlore sondaar is, en dat jy niks is voor die Here nie (v.5).
As jy dink dat jy nie só sleg is nie, het jy jouself nog nie in die spieël van God se Woord gesien nie. Jy meet jouself nog aan die mense wat slegter is as jy, of aan die standaarde wat jy vir jouself gestel het.
As jy jouself aan God se heilige standaard meet, sal jy bely dat jy ‘n wurm in die stof is (v.5). Jy sal die Here met vrees en bewing aanbid, en bid dat Hy jou moet vergewe (v.2-3, 5-7). Jy sal nie jou gebed aframmel en dink dat die Here jou vergewe het, omdat jy die sondaarsgebed opgesê het nie.
Nee, dit sal pynlik wees om jou sonde raak te sien; dit sal vir jou voel of daar nie hoop is nie (v.5). En in daardie oomblik sal die Here nie vir jou sê dat jy te hard is op jouself nie. Maar Hy sal jou ook nie verdoem nie. Hy sal vir jou wys dat Jesus aan die kruis gesterf het om jou sonde te vergewe (v.6-7). En dan sal jy met ‘n dankbare hart glo en die Naam van die Here prys.
 Moderne visioene van die hemel klink glad nie soos Jesaja s’n nie, en is leuens. As iemand regtig in die hemel was en die heilige God gesien het, sal hy nie in homself en sy ervarings roem en dit misbruik om geld te maak nie. Hy sal op sy gesig val, siek word, wens om dood te gaan, en sê dat hy die grootste sondaar op die planeet is (v.5, Eks.33:18-20, 34:8, Nm.16:19-22, Rgt.6:22, 13:20-22, 1 Kon.19:13, Job 42:6, Esg.1:28, Dn.8:27, 10:7-9, Hab.3:16, Mt.17:6, Lk.5:8, Hd.9:3-4, Op.1:17).
Jesaja se roeping (v.8-13)
Voordat ek in die bediening ingegaan het, het die Here by vier verskillende geleenthede vir my Jes.6:8 gegee. Ek het geglo dat ek ‘n predikant moes word, maar het later getwyfel. ‘Het ek nie miskien Jesaja se roeping met myne verwar nie?’ het ek vir tien jaar gewonder. ‘Hoe kan ek weet of ek geroep is as ek nie ‘n stem gehoor het soos Jesaja nie?’
Genadiglik het die Here vir my die objektiewe bewyse van 1 Tm.3-4 gegee om te sê dat ek in die bediening hoort. Ek het ook besef dat Jesaja se roeping nie myne is nie, maar dat ek tog iets uit sy roeping kan leer.
Jesaja het die stem van die Here (Adonai) gehoor: “Wie sal Ek stuur? En wie sal vir ons gaan? Toe antwoord ek: Hier is ek, stuur my.” (v.8). Jesaja moes vergewe word (v.7) voordat Hy vir die Here kon werk (v.8). Hy het homself bereid verklaar. Hoe kon hy nie ‘ja’ gesê het ná die visioen wat hy sopas gesien het nie? “Die leeu het gebrul, wie sal nie vrees nie? Die Here HERE het gespreek, wie sal nie profeteer nie?” (Am.3:8). Die ou lied sê: ‘As Hy ons roep tot sy diens, hoe sal ons dit mag weier?’
Die Here het vir hom gesê om na die volk toe te gaan en te sê: “Hoor altyddeur, maar verstaan nie, en sien altyddeur, maar bemerk nie.” (v.9). Die volk het God se Woord gesien en gehoor, maar dit nie ingeneem en verstaan nie (v.9, Jer.5:21). En hulle sou ook nie, omdat God hulle harte so ongevoelig soos vet gemaak het, hulle ore doof en hulle oë blind (v.9-10, Ps.119:70, Mt.13:14-15, Jh.12:40, Hd.28:26-27, Rm.11:8).
Selfs toe Jesaja die Woord helder en duidelik verkondig het, het hulle dit nie verstaan nie (28:9-10). Omdat hulle hulle oë en ore daarvoor toegestop het, het God hulle harte so hard gemaak soos Farao s’n (v.10, Eks.4:21, Rm.9:18). Aangesien hulle dit dan nie verstaan het nie, het hulle hulle nie bekeer nie, en het die Here hulle nie genees nie (v.10, 1:6).
Jesaja het uitgeroep: “Hoe lank, Here?” (v.11). Vir hoe lank moes hy hierdie boodskap van God se oordeel verkondig het? Die Here het gesê dat hy daarmee moes aanhou, totdat die stede en huise in puin gelê het, totdat daar nie meer inwoners was nie, totdat die land so leeg en verlate soos ‘n woestyn geword het, en totdat Hy hulle na ‘n ver land toe weggevoer het (v.11-12).
God sou die land tot die uiterste toe verwoes het. Israel sou gewees het soos ‘n terpentyn- of eikeboom wat afgekap is, en waarvan die stam verbrand is (v.13). Maar selfs toe dit gebeur het, was daar nog hoop (Job 14:7-9). ‘n Tiende van die heilige geslag (Israel) het in die Here geglo (v.13, Esr.9:2).
Maar daar was iets meer as dit: in die toekoms sou die Spruit van die Messias uit die gebrande stomp van Israel gegroei het (v.13, 4:2, 11:1, Gn.3:15, 22:18, Gal.3:16). Die eindste Here wat in v.1 as God op sy heilige troon gesit het, sou in die toekoms as mens uit die gebrande stomp uit gegroei het (v.13). Toe die donker wolke van God se oordeel oor Israel gekom het, was daar ‘n silwer randjie om.
Hoe moet ons hierdie verse toepas? As die Here met jou oor dinge in jou lewe praat, moet jy dadelik luister. Moet dit nie uitstel, afskuif, en jou hart verhard nie (Heb.3:12-13, 15). Moenie die geleenthede wat die Here vir jou gee mors nie. Gryp dit eerder aan en bekeer jou asof dit jou laaste kans is, want dalk is dit (2 Kor.6:2).
Jy weet nie of jy soos koning Bélsasar in Dn.5 die onsigbare lyn oortree het, en of die Here besluit het om jou lewe te neem nie. Dalk gaan Hy jou nie doodmaak nie, maar het Hy besluit om jou hart te verhard (v.10). En as Hy dít eers gedoen het, is die kanse wat jy gehad het verby (Sp.29:2, Heb.6:4-6). Dit is nie dat jy jou wíl bekeer maar nie kán nie – jy sal nie wil nie.
Moet dan nie met die Here se genade speel nie, maar reageer daarop. Wees dankbaar vir die Spruit wat uit die gebrande stomp uit gegroei het; dank die Here vir die groot verlossing wat Hy aan die boom van Golgota gebring het. Die Spruit het in ‘n reuse koelteboom verander. Is jy moeg en oorlaai? Kom rus deur geloof in die skaduwee van die Allerhoogste.
En terwyl jy daar rus, kan jy van tyd tot tyd opstaan en deur die sleutelgat van die hemel loer. Hoofstukke soos Jes.6 sal nou wel nie vir jou alles wys nie. Maar jy sal genoeg sien om jou opgewonde te maak. Jy sal nie kan wag vir die dag wanneer jy Jesus van aangesig tot aangesig sien, en dan vir ewig in die sonskyn van sy heerlikheid lewe nie.
 Vir meer hieroor kan jy my preek oor Op.4 lees. Die titel is: ‘n Visioen van die hemel.
Ons land en voorland
On Mei 1, 2017 By baptistekerkkemptonparkIn Eindtyd,Hemel,Kontemporêre kwessies
Vrydag se Beeld-opskrif het gesê het dat 2019 ‘n herhaling van 1994 gaan wees. Maar die politieke doemprofete se voorspellings is net so onakkuraat soos die weerprofete s’n. As jy ‘n akkurate voorspelling oor die mens se toekoms soek, moet jy na die Bybel toe gaan en hoofstukke soos Jes.3-4 bestudeer.
Ons land (hfst.3)
Volgens die Bybel is dit sonde om ‘n palmleser of sterrewiggelaar te besoek, omdat jy die toekoms wil ken. Dit is egter nie verkeerd as jy die Bybel lees om te sien wat die toekoms inhou nie. In Jes.3 kry ons ‘n goeie idee van wat op ons land wag indien ons ons nie bekeer nie.
A.g.v. Juda en Jerusalem se sonde (3:1), sou die Here haar nie meer met brood en water – die noodsaaklike – ondersteun het nie (3:1, Lv.26:26). Hy sou alles van haar af weggevat het (3:2-3, 2 Kon.24:14):
Militêre beskutting: helde, soldate en offisiere.
Nasionale en plaaslike leierskap: regters, profete, ouderlinge, raadgewers en mense van aansien.
Goeie vakmanskap en betroubare dienslewering: ambagsmanne.
Waarsêers en towenaars: hoe het dit gebeur dat húlle leiers geword het?
As die Here Jerusalem se leiers na Babilon toe weggevoer het, sou Hy onervare kinders en jongmense oor hulle aangestel het (3:4, 1-3, Pd.10:16, Dn.2:21). A.g.v. hulle onbekwame leierskap sou die mense mekaar onderdruk het (3:5, Mg.7:3-6). Jong mense sou geen respek gehad het vir ou mense nie, en die uitvaagsels van die samelewing sou dié wat eerbaar was verag het (3:5, Lv.19:32).
Mense sou in bouvallige huise gebly het en nie kos of klere gehad het nie (3:6-7). Hulle sou vir iemand met ‘n mooi kleed gevra het om oor die vervalle stad te heers (3:6). Hy sou egter nie bereid gewees het om die volk se wonde te verbind nie (3:7, 1:6). ‘Hoe moet ek die volk help as ek nie eers myself kan help nie?’ sal hy sê (3:7).
Waar het dinge skeefgeloop; hoekom het die land tot ‘n val gekom? Dit is omdat hulle in woord en daad teen die Here gesondig het (3:8, Ps.73:9). Hulle was nie eers skaam daaroor nie; hulle het dit nie eers probeer wegsteek nie, maar het die heerlike God verag, uitgedaag en getart (3:8-9, 65:3, kontr. Gn.3:7-10). Soos Sodom het hulle hulle sonde openlik gevier en aangekondig (3:9). Hiervoor sou die Here se wee of straf oor hulle gekom het (3:9). Hulle eie boosheid het die straf oor hulle gebring (3:9, Rm.6:23).
Die regverdige sou die goeie vrugte van sy gehoorsame dade geniet het (3:10, Dt.28:1-14); die goddelose sou teëspoed en wee ervaar het (3:11, Dt.28:15-68). Wat hy aan ander gedoen het, sou teruggekom het na hom toe (3:11).
Jerusalem was ‘n tragedie. Kinders wat nog onder gesag moes wees het haar onderdruk, en vroue wat deur hulle mans gelei moes word het oor die stad geheers (3:12, 4, 1 Kon.21, Am.4:1). Jerusalem en Juda het die man-vrou-kind verhouding op sy kop gekeer: vroue en kinders het as’t ware die aanwysings wat langs die pad was ingesluk en die volk op ‘n dwaalspoor gelei (3:12).
As Regter was die Here gereed om Israel en die nasies te vonnis, omdat hulle op die verkeerde pad was (3:12-13). Die ouderlinge en prinse se passiewe leierskap het dit veroorsaak, en daarom sou die Here hulle geoordeel het (3:14). Teenstrydig met die wet het hulle die armes verdruk en niks vir hulle oorgelos nie (3:14-15, Lv.19:10). Hulle het ook die geestelike wingerd van God afgemaai, vertrap en verbrysel (3:15, 5:1-7, Ps.14:4).
En omdat Jerusalem se leiers so was, het haar dogters haar hoogmoedige voorbeeld nagevolg (3:16). Om die aandag op hulleself te vestig en mans te verlei, het die vroue hulle nekke uitgestrek, hulle oë geflikker, getrippel, en die silwer ringe om hulle enkels laat klingel (3:16).
A.g.v. hulle hoogmoed sou die Here hulle koppe skurf laat word het, hulle skaamdele ontbloot het, en hulle versiesels weggevat het (3:17-23, 20:2-4, kontr. 3:9): hulle
enkel- en armbande, die sonnetjie en maantjie oorbelle en hangertjies wat hulle vir die afgode gedra het (Gn.35:4, Eks.32:2-4, 33:5-6, Rgt.8:21, 26), kopbande, serpe, sluiers, linnegordels, mantels, feesklere, towermiddels, parfuumbotteltjies, seëlringe, neusringe (Gn.24:47, Esg.16:12), handsakkies, spieëltjies, mooi klere, tulbande en meer.
Hulle sou soos muf geruik het, en nie meer soos parfuum nie; die growwe tou van slawe sou die linne gordel om hulle heupe vervang het (3:24). In plaas van mooi klere en lang hare, sou hulle rouklere en kaal koppe gehad het soos ‘n aasvoël (3:24, Klg.2:10, Mg.1:16). Hulle goed versorgde velle sou gebrandmerk word soos ‘n slaaf s’n (Lv.19:28).
Wat die mans betref sou die dapperste onder hulle met die swaard getref word (3:25). In die stadspoorte sou die leiers op die grond gesit en ween het (3:26, Job 2:13, Jer.14:2). Dit is asof God die stad omgekeer en uitgeskud het (3:26).
Ses uit elke sewe vroue het ‘n weduwee geword (4:1, vgl. 13:12). Hulle was so desperaat dat sewe van hulle een man gegryp het en vir hom gevra het om met hulle te trou (4:1). ‘Ons sal vir onsself kos en klere voorsien,’ het hulle gesê. ‘Trou net asb. met ons dat ons ‘n goeie reputasie kan hê’ (4:1). Vir hulle was dit ‘n skande om nie getroud te wees nie, veral omdat hulle in die verlede so maklik die mans se aandag kon trek (4:1, 3:16, 18-23).
Suid-Afrika is goed oppad om soos Jerusalem geoordeel te word. Ons doen immers dieselfde sondes as hulle. Soos in Jerusalem is kinders en vroue in effek besig om die land te regeer (3:4-5, 12).
Jongmense se begeertes bepaal die modes, populêre musiekstyle, films, tegnologie, die sosiale media en vermaak. Ons het vir kinders regte gegee wat verhoed dat hulle gedissiplineer kan word. Studente bepaal hulle eie studiefooie (indien daar enigsins fooie is). Ons gee toe aan hulle ‘demands’. As ons dit nié doen nie, sal hulle kampusse afbrand en standbeelde vernietig.
Feminisme het veroorsaak dat mans nie hulle gesinne kan versorg nie, omdat die wet vereis dat vroue eerste die werk moet kry (3:12). Ook in films is die pa gewoonlik ‘n geskeide idioot wat nie sy kind se hart kan wen nie, en is die ma ‘n regdenkende en suksesvolle besigheidsvrou.
Talle kerke het toegelaat dat die kind-vrou-man orde van die samelewing af deursyfer, sodat ons ons musiek- en preekstyle volgens die jongemense se voorkeure ingerig het. Ons het toegelaat dat húlle besluit in watse die rigting die kerk moet beweeg. Ons het 1 Tm.2:11-14 in die lig van ons kultuur geïnterpreteer en gesê dat vroue op die ‘kerkraad’ moet wees.
Omdat ons dan God se patroon in die huis, kerk en samelewing geïgnoreer het, het die land in wanorde verval (3:5). Jongmense het geen respek vir gesag nie, en misdadigers is nie meer bang vir die polisie nie (3:5). Hollywood en die gay gemeenskap het ons aangemoedig om nie skaam te wees nie, maar om ons sonde te paradeer (3:9).
Ons land se leiers onderdruk die armes (3:14-15). Volgens die regering se sosialistiese en kommunistiese denke moet almal gelyk wees, maar soos in George Orwell se Animal Farm is die regering meer gelyk as die res: die rykes word ryker en die armes bly arm.
Verder help die gratis RDP behuising en die sg. ‘government grants’ nie juis nie, omdat dit mense afhanklik maak van die regering en vir hulle leer om lui te wees. Sonder dat die land se leiers dit besef (of dalk besef hulle dit), is hulle besig om te maak dat mense nie uit hulle armoede kan ontsnap nie.
Ons land het ook ‘n obsessie met die uiterlike; ‘n hoogmoed wat maak dat ons die aandag op ons liggame vestig (3:16-23): kort kortbroeke, stywe gymklere, oop swemklere, half naakte vroue wat hamburgers, parfuum, horlosies, sonbrille, karre, juwele, en byna enigiets onder die son adverteer. Ons dogters het model-tipe liggame, maar hulle weet nie hoe om ‘karakter’ te spel nie (1 Tm.2:9-10, 1 Pt.3:3-4, Sp.31:30).
Ek sou voorstel dat ons nie net kwaliteit tyd met ons kinders spandeer nie, maar kwantiteit tyd. Hoe gaan ons hulle beïnvloed as pa en ma vir 10 ure van die dag by die werk is, as ons nie tyd met hulle spandeer nie, as ons nie daar is om vir hulle die Bybel te leer, met hulle te speel, hulle lief te hê, na hulle te luister, en hulle te dissiplineer nie?
Ons voorland (hfst.4)
In Kenia se droë seisoen is die veldbrande en vulkaniese aktiwiteit so erg, dat selfs die grond swart is. Maar as die reën kom verander die Serengeti vlakte in ‘n sebra en wildebees paradys: uit die swart grond groei sappige groen gras met ‘n maksimum voedingswaarde.
So was dit ook op ‘n geestelike vlak in Jerusalem. Toe die Here haar geoordeel het, was die dogters van Sion so onaantreklik soos gras wat gebrand het (3:16-24). Maar uit die swartgebrande grond sou die groen Spruit van die Messias en sy heerlike skoonheid gekom het (4:2, 11:1, Jer.23:5-6, 33:15, Sg.3:8, 6:12). Anders as die volk in 5:1-7, sou Hy goeie vrugte gedra het (4:2, 27:6, Jh.15:1-8). Dié wat God se oordeel oorleef het sou nie in hulleself geroem het nie, maar in Hom (4:2, 3:5, 16-23, 2:11-22, 1 Kor.1:31).
Dis tog Hý wat besluit het om hulle vir Homself af te sonder (4:3). Nog voordat Hy die wêreld gemaak het, het Hy hulle gekies om heilig te wees; Hy het hulle name in sy Boek geskryf, sodat hulle in die Nuwe Jerusalem kon ingaan (4:3, Ps.87:5-6, Lk.10:20, Rm.9:23, Gal.4:26, Ef.1:4, Fil.3:20, 4:3, Heb.12:23, Op.21:27, 13:8).
Maar om afgesonder te wees vir die hemelse Jerusalem, moes die vuur van God se Gees eers die dros van Jerusalem se sonde weggebrand het (4:4, 3:16-23, 1:15, 18, 25, 33:14, Esg.36:25, Mal.3:2-3, Mt.3:11-12). Dit het gebeur toe Jesus aan die kruis gesterf het. Dit gebeur ook wanneer iemand tot bekering kom. En laastens sal dit gebeur wanneer God op die laaste dag mense met hulle sonde uit sy heilige teenwoordig uit verwyder.
As Hy dit klaar gedoen het, sal Hy vir ewig soos ‘n helder wolk van vuur by ons wees in die heerlike beskutting van die Nuwe Jerusalem (4:5, Eks.13:21-22, Ps.105:39, Op.21:3). Sy teenwoordigheid sal ons beskerm soos wat ‘n afdak ons teen die son en reën beskerm (4:6, 25:4-5, Ps.27:5, 91:1, 4, 121:5-6, Sp.18:10, Op.7:15-16).
Dalk wonder jy hoekom ons in die Nuwe Jerusalem die Here se beskerming nodig het? Waarteen moet Hy ons beskerm as Hy aan die kruis en op die oordeelsdag ons sonde, die duiwel en die wêreld oorwin het (4:4, hfst.3)?
Hy moet ons teen Homself beskerm. Ons vergeet partykeer dat God gevaarlik is. Om vir ewig in sy heerlike en heilige teenwoordigheid te bestaan, het ons ‘n Middelaar nodig (1 Tm.2:5). Ja, selfs in die hemel het ons genade nodig.
Dit is nie dat Hy ons nie daar wil hê nie. Hy wil ons juis daar hê, en daarom het Hy vir Jesus gestuur om ons van ons sonde te reinig, sodat ons in sy teenwoordigheid kan inkom (4:4). God het mens geword, sodat ons sy heerlikheid kan sien sonder om dood te gaan (Jh.1:14, Eks.33:20, 23). In die hemel sal Hy ons toelaat om ‘n voller openbaring van sy heerlikheid sien, te geniet en te ervaar (Jh.17:24).
Maar selfs in ‘n sondelose hemel waar ons perfek is, is ons nogsteeds skepsels wat nie die kapasiteit het om sy volle heerlikheid te aanskou nie (6:1-2). Daarom moet die Messias ons met sy teenwoordigheid bedek, soos wat die wolkkolom die Israeliete in die woestyn beskerm het (4:5-6).
Die verskil is natuurlik dat ons nie soos hulle op ‘n afstand sal moet bly, sodat ons nie in God se heerlike teenwoordigheid kan inkom nie (Eks.40:35). Nee, deur die Heilige Gees sal die Vader en die Seun in hulle skoonheid, heerlikheid, voorsiening, verhewenheid, lofwaardigheid, vriendskap, heiligheid, liefde, genade, beskutting, alomteenwoordigheid en almag, nader aan jou wees as wat jy aan jouself is. As die Vader en die Seun op aarde reeds deur die Heilige Gees in ons harte woon (Jh.14:23), hoe naby sal die Drie-Enige God in die hemel nie aan ons wees nie?
Het jy al ooit tydens ‘n biduur, erediens, Bybelstudie, in die skepping of in jou stiltetyd die Here se nabyheid ervaar en geniet? Ek onthou een stiltetyd waarin die ervaring van God se liefde my hart laat smelt het. Dit was so soet in my siel soos suiker in warm water. Dit het my hart oorweldig soos ‘n vertrek met 10 of 20 vensters waardeur die lig inkom. Dit was te veel om te hanteer.
Hoe sal dit dan nie in die hemel wees, wanneer ons die heerlike, heilige, ewige en almagtige God van aangesig tot aangesig sien nie? Volgens Paulus sal jy in verwondering wees (2 Ts.1:10). Jou mond sal oophang; jy sal met jou gesig op die grond val en die Here aanbid.
As ons ons bekeer en op die gekruisigde en opgestane Christus vertrou om ons van ons sonde te red, sal dít ons voorland wees. Maar as ons dit nié doen nie, dan wag daar donker dae op ons.